**Θεσμική συνεργασία μεταξύ του EKT και του Πανεπιστημίου Πειραιώς**Οι δύο φορείς υπέγραψαν Μνημόνιο Συνεργασίας για κοινές δράσεις στήριξης της εκπαίδευσης, της έρευνας και της καινοτομίας

Μνημόνιο Συνεργασίας μεταξύ του Εθνικού Κέντρου Τεκμηρίωσης και Ηλεκτρονικού Περιεχομένου (ΕΚΤ) και του Πανεπιστημίου Πειραιώς υπογράφηκε την Τρίτη 13 Μαΐου 2025, στις εγκαταστάσεις του ΕΚΤ. Το Μνημόνιο Συνεργασίας υπέγραψαν ο Διευθυντής του ΕΚΤ, Δρ Κυριάκος Τολιάς, και ο Πρύτανης του Πανεπιστημίου Πειραιώς, καθηγητής Μιχαήλ Σφακιανάκης, παρουσία του Υπουργού Ψηφιακής Διακυβέρνησης, Δημήτρη Παπαστεργίου.

Η υπογραφή του Μνημονίου σηματοδοτεί ένα ουσιαστικό βήμα ενίσχυσης της συνεργασίας στον τομέα της επιστημονικής τεκμηρίωσης, της έρευνας και της καινοτομίας, με στόχο την προώθηση του ψηφιακού μετασχηματισμού, της εξωστρέφειας και της διασύνδεσης της ερευνητικής και ακαδημαϊκής κοινότητας με την κοινωνία και την οικονομία. Η συνεργασία προβλέπει κοινές δράσεις, αξιοποίηση των υφιστάμενων υποδομών και ανταλλαγή τεχνογνωσίας προς όφελος του εθνικού οικοσυστήματος καινοτομίας.

Ο Υπουργός Ψηφιακής Διακυβέρνησης, Δημήτρης Παπαστεργίου, χαρακτήρισε τη συνεργασία του ΕΚΤ με το Πανεπιστήμιο Πειραιώς ως μια στρατηγική σύμπραξη, επισημαίνοντας τον ενεργό ρόλο του Πανεπιστημίου ως ενός από τα πιο δραστήρια πανεπιστήμια της χώρας. Υπογράμμισε τη σταθερή και διαχρονική συμβολή του ΕΚΤ, λέγοντας πως «συνεχίζει αθόρυβα να κάνει τη δουλειά του, όπως πρέπει». Παράλληλα, αναφέρθηκε στη σημασία των μελετών και ερευνών που υλοποιεί το ΕΚΤ, ιδιαίτερα όσον αφορά το αποτύπωμα του ψηφιακού μετασχηματισμού στην οικονομία και την κοινωνία, καθώς και στη συμβολή αυτών στον σχεδιασμό τεκμηριωμένων δημόσιων πολιτικών. Κλείνοντας, εξέφρασε τη βεβαιότητα ότι η νέα συνεργασία θα αποφέρει ουσιαστικά και θετικά αποτελέσματα.

Ο Πρύτανης του Πανεπιστημίου Πειραιώς, Καθηγητής Μιχαήλ Σφακιανάκης, εξέφρασε την ικανοποίησή του για την ολοκλήρωση μιας σειράς παραγωγικών συζητήσεων με το ΕΚΤ, οι οποίες οδήγησαν στην υπογραφή του Μνημονίου Συνεργασίας. Τόνισε ότι πρόκειται για μια στρατηγική συνεργασία με θετικές προεκτάσεις, επισημαίνοντας πως η εξωστρέφεια και οι συνέργειες αποτελούν βασικούς άξονες της στρατηγικής των Πρυτανικών Αρχών. Αναφέρθηκε, επίσης, στα σημαντικά βήματα που έχει κάνει το Πανεπιστήμιο Πειραιώς σε επίπεδο διεθνών συνεργασιών, όπως το κοινό μεταπτυχιακό πρόγραμμα στην Εφαρμοσμένη Τεχνητή Νοημοσύνη με το Purdue University of Indianapolis, ΗΠΑ, το πρώτο τέτοιο πρόγραμμα, μεταξύ αμερικανικού και ευρωπαϊκού πανεπιστημίου. Εξήρε τη συμβολή του Υπουργείου Ψηφιακής Διακυβέρνησης στην προώθηση τέτοιων πρωτοβουλιών και εξέφρασε τη βεβαιότητα ότι «από την επόμενη μέρα θα δείξουμε έμπρακτα πως οι συνέργειες, όπως αυτή με το ΕΚΤ, μπορούν να φέρουν αποτελέσματα win-win για την εκπαίδευση, την έρευνα και την καινοτομία στη χώρα μας».

Ο Διευθυντής του ΕΚΤ, Δρ Κυριάκος Τολιάς, αναφέρθηκε στην εποικοδομητική συνεργασία με το Πανεπιστήμιο Πειραιώς, υπογραμμίζοντας τη σημασία της στήριξης του Υπουργείου Ψηφιακής Διακυβέρνησης στις πρωτοβουλίες του ΕΚΤ για τη διασύνδεση με την ακαδημαϊκή και ερευνητική κοινότητα. Τόνισε ότι το ΕΚΤ, με πολυετή εμπειρία στη σύνδεση καινοτομίας και επιχειρηματικότητας, διαθέτει τα εργαλεία και τη γνώση για να συμβάλει ενεργά στην ανάπτυξη νέων δράσεων. Υπογράμμισε το γεγονός ότι και οι δύο φορείς συμμετέχουν στο εμβληματικό έργο "AI Factory Pharos" το οποίο αναμένεται να συμβάλλει στην προσέλκυση εξειδικευμένου ανθρώπινου δυναμικού στην Ελλάδα και στην αντιστροφή του brain drain σε brain gain. Επίσης, επισήμανε, ότι μέσα από τη συνεργασία των δύο φορέων, τα επιστημονικά αποθετήρια και οι ψηφιακές υποδομές του ΕΚΤ -όπως το Εθνικό Αρχείο Διδακτορικών Διατριβών και οι πλατφόρμες ηλεκτρονικών εκδόσεων ePublishing- θα γίνουν ακόμη πιο προσβάσιμα και χρήσιμα για την ακαδημαϊκή και ερευνητική κοινότητα.

Ο Πρόεδρος του Δ.Σ. του ΕΚΤ, ομότιμος καθηγητής Λάζαρος Βρυζίδης, εξέφρασε την ιδιαίτερη ικανοποίησή του για τη συνεργασία με το Πανεπιστήμιο Πειραιώς, κάνοντας λόγο για μια ήδη εξαιρετική σχέση μεταξύ των δύο φορέων. Τόνισε τη σημασία του κοινού οράματος για την εκπαίδευση, την έρευνα και την καινοτομία και ευχαρίστησε θερμά τον Υπουργό Ψηφιακής Διακυβέρνησης για τη διαρκή υποστήριξή του. Ολοκληρώνοντας, εξέφρασε την πεποίθηση ότι η νέα αυτή συνεργασία θα έχει θετικό αντίκτυπο στην κοινωνία.

Από την πλευρά του, ο Αναπληρωτής Πρόεδρος του Δ.Σ. του ΕΚΤ, καθηγητής Αριστοτέλης Τζιαμπίρης, αναφέρθηκε με θερμά λόγια στη συνεργασία, τονίζοντας πως «είναι ιδιαίτερη χαρά να βρίσκομαι ανάμεσα σε φίλους και ανθρώπους με πραγματική προσφορά στη χώρα». Εξέφρασε την ικανοποίησή του για το γεγονός ότι ένα δημόσιο πανεπιστήμιο με τόσο μεγάλη εξωστρέφεια, όπως το Πανεπιστήμιο Πειραιώς, ενώνει δυνάμεις με το ΕΚΤ για την υλοποίηση κοινών δράσεων, με απτά και μετρήσιμα αποτελέσματα.

Στην εκδήλωση παρευρέθηκαν επίσης, η Άννα Χαρτοφύλη, Μέλος Δ.Σ. ΕΚΤ και σύμβουλος του Υπουργού Ψηφιακής Διακυβέρνησης, η Δέσποινα Τσουρδίνη, Σύμβουλος του Υφυπουργού Ψηφιακής Διακυβέρνησης Χρήστου Μπουκώρου, εκπροσωπώντας τον Υφυπουργό, και η Χριστίνα Μορφάκη, στέλεχος ΕΚΤ που έχει διατελέσει μεταδιδακτορική ερευνήτρια στο τμήμα Οικονομικής Επιστήμης του Πανεπιστημίου Πειραιώς.

**Κοινές δράσεις στήριξης της εκπαίδευσης, της έρευνας και της καινοτομίας**

Στο πλαίσιο του Μνημονίου Συνεργασίας, το ΕΚΤ και το Πανεπιστήμιο Πειραιώς θα συνεργαστούν για τον σχεδιασμό και την υλοποίηση κοινών δράσεων στήριξης της έρευνας, της εκπαίδευσης και της καινοτομίας, με έμφαση σε θέματα ψηφιακού μετασχηματισμού, εξωστρέφειας και δικτύωσης.

Μεταξύ άλλων, προβλέπεται η διοργάνωση δράσεων και εκδηλώσεων σε πεδία κοινού ενδιαφέροντος, η εκπόνηση διπλωματικών εργασιών σε αντικείμενα όπως η οργάνωση δεδομένων και η ψηφιοποίηση περιεχομένου, καθώς και η παραγωγή κοινών επιστημονικών δημοσιεύσεων.

Παράλληλα, θα πραγματοποιηθούν δράσεις συνεργασίας του προσωπικού των δύο φορέων, καθώς και ανταλλαγής τεχνογνωσίας στη χρήση μεθόδων στατιστικής ανάλυσης, τεχνητής νοημοσύνης και εξόρυξης δεδομένων, με στόχο την παραγωγή επιστημονικά τεκμηριωμένων αποτελεσμάτων που απαντούν σε ανάγκες της κοινωνίας και της οικονομίας.

**Επικοινωνία για δημοσιογράφους**Εθνικό Κέντρο Τεκμηρίωσης και Ηλεκτρονικού Περιεχομένου (ΕΚΤ)  
Μαργαρίτης Προέδρου | Τ: 210 220 4941, E: [mproed@ekt.gr](mailto:mproed@ekt.gr)

***Εθνικό Κέντρο Τεκμηρίωσης και Ηλεκτρονικού Περιεχομένου (ΕΚΤ)***

*Το Εθνικό Κέντρο Τεκμηρίωσης και Ηλεκτρονικού Περιεχομένου (ΕΚΤ) (https://www.ekt.gr) είναι Νομικό Πρόσωπο Ιδιωτικού Δικαίου μη κερδοσκοπικού χαρακτήρα και εποπτεύεται από το Υπουργείο Ψηφιακής Διακυβέρνησης. Το ΕΚΤ είναι Επιστημονική Υποδομή Εθνικής Χρήσης και Εθνική Αρχή του Ελληνικού Στατιστικού Συστήματος και ανήκει στους ερευνητικούς και τεχνολογικούς φορείς της χώρας.*

*Με σύγχρονες τεχνολογικές υποδομές, υψηλή τεχνογνωσία και άρτια εκπαιδευμένο προσωπικό, το ΕΚΤ έχει ως θεσμικό ρόλο τη συλλογή, συσσώρευση, τεκμηρίωση, διάθεση για περαιτέρω χρήση και μακροχρόνια διατήρηση του έγκριτου ψηφιακού περιεχομένου και των δεδομένων που παράγονται από την ελληνική επιστημονική, ερευνητική και πολιτιστική κοινότητα.*

*Επίσης, στους ρόλους του εντάσσονται: η παραγωγή ευρωπαϊκών και εθνικών στατιστικών για την Έρευνα, Ανάπτυξη, Καινοτομία, Ψηφιακό Μετασχηματισμό, η ενίσχυση της αξιοποίησης των αποτελεσμάτων της έρευνας και η προώθηση της καινοτομίας και του ψηφιακού μετασχηματισμού για τη μεταρρύθμιση του δημόσιου τομέα, την οικονομική ανάπτυξη και την επίλυση κοινωνικών προβλημάτων.*

***Πανεπιστήμιο Πειραιώς***

*Το Πανεπιστήμιο Πειραιώς (*[*https://www.unipi.gr*](https://www.unipi.gr)*) είναι ένα σύγχρονο, καινοτόμο, διεθνώς αναγνωρισμένο Πανεπιστήμιο, καθοδηγούμενο από τη δέσμευσή του για αριστεία στην εκπαίδευση και στην έρευνα. Σε όλη την διάρκεια της λειτουργίας του, το Πανεπιστήμιο Πειραιώς έχει συμβάλει ουσιαστικά στην καλλιέργεια και εδραίωση των επιστημών που θεραπεύει, τόσο σε ερευνητικό επίπεδο, όσο και με την παραγωγή επιστημόνων που στελεχώνουν τον ιδιωτικό και δημόσιο τομέα της χώρας καθώς και διεθνώς.*

*Με γνώμονα την αριστεία στη διδασκαλία και την έρευνα και με την ανάπτυξη διεθνών στρατηγικών συνεργασιών, συμβάλλει σημαντικά στην παραγωγή, οργάνωση και διάχυση της γνώσης. Συμβάλλει στη δημιουργία ηγετών που χαρακτηρίζονται από την ικανότητα να προάγουν τον άνθρωπο, τις επιχειρήσεις και την κοινωνία σε εθνικό και διεθνές επίπεδο. Η καλλιέργεια μιας κουλτούρας αλληλοσεβασμού, αλληλεγγύης και ακαδημαϊκής ελευθερίας, η δημιουργία των κατάλληλων συνθηκών για να απελευθερωθεί η δημιουργικότητα, να πραγματωθούν οι δυνατότητες και να επιτευχθεί η καινοτομία, αποτελούν κεντρικούς πυλώνες του Πανεπιστημίου Πειραιώς.*